Driejarige gered uit moordhuis(Argieffoto: Kent Williamson) ŉ Driejarige seuntjie is ongedeerd uit ŉ huis gered waar sy ma kort tevore vermoor is. Volgens die polisie het bure Donderdag omstreeks 02:00 gille uit die huis in Igakeng, naby Potchefstroom in Noordwes, hoor opklink. Hulle het die polisie ontbied wat inderhaas na die toneel is en die huis binnegestorm het. “Die slagoffer is in ŉ plas bloed met verskeie steekwonde aan haar bors en ernstige kopbeserings aangetref,” sê kol. Adéle Myburgh, polisiewoordvoerder. Paramedici het die 34-jarige Thuleka Zabezolo op die toneel dood verklaar. “Haar driejarige seuntjie uit ŉ vorige verhouding is ongedeerd uit die huis gered,” sê Myburgh. Zabezolo se man (28) is later dieselfde dag in verband met haar moord aangekeer. Die twee het glo vroeër ŉ rusie gehad. Die verdagte verskyn na verwagting Maandag in die Potchefstroomse landdroshof. Lt.genl. Sello Kwena, polisiehoof in die provinsie, het die voorval ten sterkste veroordeel en gesê die polisie sal alles moontlik doen om te verseker die skuldige boet vir sy dade.